## Rješenje Agencije za zaštitu tržišnog natjecanja urbroj: 580-09-1/17-2012-007 od 3. srpnja 2012.

### NN 83/2012 (23.7.2012.), Rješenje Agencije za zaštitu tržišnog natjecanja urbroj: 580-09-1/17-2012-007 od 3. srpnja 2012.

AGENCIJA ZA ZAŠTITU TRŽIŠNOG NATJECANJA

1936

Agencija za zaštitu tržišnog natjecanja na temelju članka 13. stavka 1., 2. i 3. Zakona o državnim potporama (»Narodne novine«, broj 140/05 i 49/11) u upravnom postupku davanja odobrenja na Prijedlog programa potpora za poticanje inovacijsko tehnologijskog sustava, pokrenutog od strane Poslovno-inovacijske agencije Republike Hrvatske Bicro, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članovi vijeća Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić Župić, sa 110. sjednice, održane 3. srpnja 2012., donosi

RJEŠENJE

I. Odobrava sa državna potpora za male i srednje poduzetnike za primijenjena i razvojna istraživanja, studije tehničke izvedivosti, pokrivanje troškova zaštite prava industrijskog vlasništva, usluge savjetovanja za inovacije i za usluge podrške inovacijama, te za unajmljivanje visokokvalificiranog osoblja sadržana u Prijedlogu programa potpora za poticanje inovacijsko tehnologijskog sustava jer je sukladna sa Zakonom o državnim potporama.

II. Instrumenti državne potpore za primijenjena i razvojna istraživanja iz točke I. izreke ovog rješenja jesu subvencije i povratni predujam, a za ostale kategorije državne potpore iz točke I. izreke ovog rješenja jesu subvencije.

III. Utvrđuje se da se državne potpore u obliku subvencije i povratnog predujma iz točke I izreke ovog rješenja ne mogu dodijeliti poduzetnicima u teškoćama.

IV. Poslovno-inovacijska agencija Republike Hrvatske Bicro u obvezi je dostaviti Agenciji za zaštitu tržišnog natjecanja Izvješće o korištenju potpora iz točke I. izreke.

Rok: najkasnije do 31. siječnja tekuće godine za proteklu godinu.

V. Ovo rješenje bit će objavljeno u »Narodnim novinama«.

Obrazloženje

1. Pokretanje postupka

Agencija za zaštitu tržišnog natjecanja (dalje: Agencija) zaprimila je 1. ožujka i 6. travnja 2012., od Poslovno-inovacijske agencije Republike Hrvatske Bicro (dalje: Bicro) Prijedlog Programa za poticanje inovacijsko-tehnologijskog sustava (dalje: Prijedlog Programa).

Prijedlog Programa dostavljen je sukladno članku 12. Zakona o državnim potporama (»Narodne novine«, broj 140/05 i 49/11; dalje: ZDP) koji, između ostalog, propisuje da su pravne osobe koje dodjeljuju ili upravljaju državnim potporama u smislu ZDP-a, prije donošenja akata iz svoje nadležnosti kojima se dodjeljuju držane potpore, dužne dostaviti prijedlog državne potpore Agenciji na odobrenje.

Budući da Prijedlog Programa nije bio u cijelosti usklađen sa ZDP-om, Agencija je zahtjevom od 17. travnja i požurnicom od 28. svibnja 2012. zatražila dopunu Prijedloga Programa.

Konačnu verziju Prijedloga Programa, Bicro je dostavio Agenciji 5. lipnja 2012.

Uvidom u dostavljeni Prijedlog Programa utvrđeno je da isti predviđa dodjelu državnih potpora malim i srednjim poduzetnicima za istraživanje i razvoj, za studije tehničke izvedivosti, za pokrivanje troškova zaštite prava industrijskog vlasništva, za usluge savjetovanja za inovacije i za usluge podrške inovacijama te za unajmljivanje visokokvalificiranog osoblja.

2. Primijenjeni propisi

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba). Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP). Naime, sukladno članku 3. i 4. Uredbe, temeljem odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila Odluku o objavljivanju općih pravila o skupnim izuzećima u području državnih potpora (»Narodne novine«, broj 37/09; dalje: Odluka) i Odluku o objavljivanju pravila o potporama za istraživanje i razvoj i inovacije (»Narodne novine«, broj 84/07).

3. Ocjena državne potpore sadržane u Prijedlogu Programa

Agencija je, polazeći od navedenih odredbi iz Prijedloga Programa, u konkretnom slučaju utvrdila da je riječ o državnoj potpori iz članka 3. stavka 1. ZDP-a. Naime, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a.

Rečeni uvjeti moraju biti kumulativno ispunjeni da bi se subvencije i povratni predujam mogli smatrati državnom potporom.

Primjenom navedenih uvjeta na konkretan slučaj utvrđeno je da subvencije i povratni predujam sadrže državnu potporu iz članka 3. stavka 1. ZDP-a, i to stoga što: predstavljaju stvarni rashod države; dodjeljuju se na selektivnoj osnovni jer utječe na ravnotežu između korisnika potpora i njegove konkurencije koja ne ostvaruje pravno na potporu; poduzetnici koji će koristiti predmetnu subvenciju i povratni predujam ostvaruju ekonomsku prednost koju ne bi stekli tijekom svojeg redovnog poslovanja; zbog dodjele subvencije i povratnog predujma, postoji mogućnost narušavanja tržišnog natjecanja i utjecaj na ispunjenje međunarodno preuzetih obveza Republike Hrvatske koje proizlaze iz SSP-a.

Također, uvidom u Prijedlog Programa, utvrđeno je da predstavlja program državne potpore iz članka 3. stavka 2. ZDP-a. Članak 3. stavak 2. ZDP-a propisuje da se programom državne potpore smatra akt na temelju kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore.

4. Ocjena državne potpore sadržane u Prijedlogu Programa

Razmatrajući Prijedlog Programa i Obrazac prijave utvrđeno je sljedeće:

4.1. Davatelj državne potpore: Bicro

Članak 2. stavak 1. ZDP-a, između ostalog, propisuje da su davatelji državne potpore u smislu ZDP-a, Republika Hrvatska putem ovlaštenih pravnih osoba i središnjih tijela državne uprave, te svaka pravna osoba koja dodjeljuje ili upravlja državnim potporama u smislu ZDP-a.

4.2. Naziv programa: Program potpora za poticanje inovacijsko tehnologijskog sustava

4.3. Cilj i namjena: otklanjanje tržišnih nedostataka za istraživanje i razvoj koji se odnose na male i srednje poduzetnike, i postizanje optimalne proizvodnje i učinkovitijih rezultata koji su povezani sa širenjem znanja.

4.4. Korisnici državnih potpora: mali i srednji poduzetnici

4.5. Kategorije, opravdani troškovi i intenziteti državne potpore:

a) državne potpore za primijenjena i razvojna istraživanja

– opravdani troškovi odgovaraju opravdanim troškovima za primijenjena i razvojna istraživanja iz članka 31. stavka 5. Odluke, a odnose se na sljedeće: troškove osoblja (istraživača, tehničara i drugog pomoćnog osoblja u opsegu u kojem je ono zaposleno na istraživačkom projektu); troškove instrumenata i opreme u opsegu i u razdoblju u kojem se koriste za istraživački projekt; ako se takvi instrumenti i oprema ne koriste tijekom vijeka istraživačkog projekta, opravdanima se smatraju samo troškovi amortizacije koji se odnose na trajanje istraživačkog projekta, izračunati na temelju dobre računovodstvene prakse; troškove zgrada i zemljišta, u opsegu i u razdoblju u kojem se koriste za istraživački projekt; za zgrade, opravdanima se smatraju samo troškovi amortizacije koji se odnose na trajanje istraživačkog projekta, izračunati na temelju dobre računovodstvene prakse, za zemljište, opravdanima se smatraju troškovi komercijalnog prijenosa ili stvarno nastali kapitalni troškovi; troškove ugovornih istraživanja, tehničkog znanja i patenata koji su kupljeni ili licencirani od vanjskih izvora po tržišnim cijenama, ako je transakcija izvršena nepristrano i nema naznake dogovornog djelovanja, kao i savjetodavni troškovi i troškovi istovjetnih usluga ako se koriste isključivo za djelatnosti istraživanja; dodatne režijske troškove nastale izravno kao rezultat istraživačke djelatnosti; te druge troškove poslovanja, uključujući troškove materijala, potrošne robe i sličnih proizvoda, nastalih izravno kao rezultat istraživačke djelatnosti.

– intenziteti državne potpore odgovaraju intenzitetima iz članka 31. stavka 3. Odluke i iznose 50% opravdanih troškova za primijenjena istraživanja i 25% opravdanih troškova za razvojna istraživanja.

Navedeni intenziteti mogu se povećati na sljedeći način, sukladno članku 31. stavku 4. Odluke: 10% za srednje poduzetnike te 20% za male poduzetnike uz dodatnih 15% bonusa do maksimalnog intenziteta potpore do 80% opravdanih troškova uz uvjete:

1. projekt uključuje stvarnu suradnju između barem dva poduzetnika koji su neovisni jedan o drugoga i ispunjava sljedeće uvjete:

– niti jedan poduzetnik sam ne snosi više od 70% opravdanih troškova projekta suradnje,

– projekt uključuje suradnju s barem jednim malim ili srednjim poduzetnikom ili se provodi u barem dvije različite države članice, ili

2. projekt uključuje stvarnu suradnju između poduzetnika i istraživačke organizacije koja nije korisnik potpore uz ispunjavanje slijedećih uvjeta:

– istraživačka organizacija snosi barem 10% opravdanih troškova projekata, i

– istraživačka organizacija ima pravo objaviti rezultate istraživačkih projekata ako oni proizlaze iz istraživanja koje je provela ta organizacija, ili

3. u slučaju primijenjenih istraživanja, rezultati projekta se priopćuju širokom krugu na tehničkim i znanstvenim konferencijama, objavom u znanstvenim ili tehničkim časopisima ili repozitorijima s javnim pristupom.

Podugovaranje u smislu gore navedene točke 1. i 2. ne smatra se stvarnom suradnjom.

Pojam primijenjenih i razvojnih istraživanja odgovara pojmovima za razvojna i primijenjena istraživanja iz članka 30. točke 3. i 4. Odluke.

b) državne potpore za studije tehničke izvedivosti za male i srednje poduzetnike koje prethode primijenjenom istraživanju ili aktivnostima razvojnog istraživanja.

Opravdani troškovi i intenziteti državne potpore iz Prijedloga Programa i odgovaraju intenzitetima i opravdanim troškovima iz članka 32. Odluke.

Opravdani troškovi su troškovi studije, a intenzitet državne potpore ne prelazi za male i srednje poduzetnike 75% opravdanih troškova za studije koje su priprema za djelatnosti primijenjenih istraživanja i 50% opravdanih troškova za studije koje su priprema za djelatnosti razvojnog istraživanja.

c) državne potpore za pokrivanje troškova zaštite prava industrijskog vlasništva za male i srednje poduzetnike vezani uz prijavu i priznanje patenata i ostalih prava industrijskog vlasništva.

Opravdani troškovi iz Prijedloga Programa, odgovaraju opravdanim troškovima iz članka 33. stavka 3. Odluke, a odnose se na: sve troškove koji prethode ostvarivanju prava na zaštitu industrijskog vlasništva uključujući troškove pripreme, podnošenja zahtjeva, registraciju i ispitivanje prijave, kao i troškove nastale prilikom obnove prijave, troškove prijevoda i druge troškove nastale radi dobivanja potvrde ili prava u drugim pravnim sustavima, kao i troškove nastale u tijekom službenog ispitivanja prijave i mogućeg postupka osporavanja.

Intenziteti opravdanih troškova odgovaraju intenzitetima opisanim u članku 31. stavku 3. i 4. koji je opisan u točki 4.5.a) obrazloženja ovog rješenja.

d) državne potpore za usluge savjetovanja za inovacije i za usluge podrške inovacijama za male i srednje poduzetnike uz dodjelu iznosa potpore koji ne prelazi maksimum od 200.000 eura po korisniku unutar svakog razdoblja od tri godine.

Korisnik koristi potporu uz uvjet kupnje usluga po tržišnim cijenama, odnosno ako je pružatelj usluga neprofitno društvo, po cijeni koja predstavlja pune troškove usluge uz razumnu maržu.

Opravdani troškovi iz Prijedloga Programa odgovaraju opravdanim troškovima za navedenu kategoriju državne potpore opisanim u članku 36. stavku 6. Prijedloga Programa. Opravdani troškovi su sljedeći:

– za usluge savjetovanje za inovacije, troškovi vezani uz: savjetovanje uprave, tehnološku pomoć, usluge prijenosa tehnologije, usavršavanje, savjetovanje prilikom preuzimanja, zaštite i trgovanja pravima intelektualnog vlasništva i za licencne ugovore te savjetovanje o uporabi standarda;

– za usluge podrške inovacijama, troškovi vezani uz: uredske prostore, baze podataka, tehničke knjižnice, istraživanje tržišta, korištenje laboratorija, označavanje kvalitete, testiranje i certificiranje.

Intenzitet državne potpore iz Prijedloga programa odgovara intenzitetu za navedenu kategoriju državne potpore iz članka 36. stavka 4. Odluke, prema kojem pružatelj usluge treba raspolagati nacionalnim ili europskim certifikatom. Ako pružatelj usluge ne raspolaže nacionalnom ili europskom certifikacijom, intenzitet potpore ne prelazi 75% opravdanih troškova.

e) državne potpore za unajmljivanje visokokvalificiranog osoblja za potrebe malih i srednjih poduzetnika uz uvjet da privremeno premješteno osoblje nema ulogu zamjene drugog osoblja već mora biti zaposleno na novostvorenoj funkciji kod poduzetnika korisnika, s tim da je moralo biti zaposleno barem dvije godine u istraživačkoj organizaciji.

Opravdani troškovi iz Prijedloga Programa odgovaraju opravdanim troškovima opisanim u članku 37. stavku 4. Odluke i odnose se na sve troškove posudbe i zapošljavanja visokokvalificiranog osoblja, uključujući troškove korištenja agencije za zapošljavanje i troškove plaćanja doplatka za mobilnost privremeno premještenom osoblju.

Intenzitet državne potpore iz Prijedloga Programa ne prelazi 50% opravdanih troškova na najviše 3 godine po poduzetniku i po posuđenoj osobi, što odgovara članku 37. stavku 3. Odluke.

4.6. Instrument državne potpore: subvencija (bespovratna sredstva) i povratni predujam.

Povratni predujam je zajam projektu koji je isplaćen u jednoj ili više rata, a uvjeti njegovog povrata ovise o rezultatu projekta istraživanja, razvoja i inovacija.

Potpore u obliku povratnih predujmova dodjeljivat će se pod uvjetom da je ukupni iznos povratnog predujma niži od mjerodavnih pragova odnosno ukupni iznos povratnog predujma izražen kao postotak opravdanih troškova ne prelazi mjerodavne intenzitete potpore navedene u ovom Programu za projekte primijenjenog i razvojnog istraživanja.

Pojam povratnog predujma opisan je u Prijedlogu Programa i odgovara pojmu povratnog predujma iz točke 22. uvodnog dijela Odluke, članka 2. točke 26. i članka 5. stavka 3. Odluke.

Povrat predujma uvjetovan je uspjehom projekta. U slučaju uspješnog rezultata, zaključenim Ugovorom o financiranju projekta između Bicro-a i korisnika osiguran je povrat predujma po kamatnoj stopi koja je približno jednaka kamatnoj stopi koja je utvrđena u Obavijesti Agencije o metodi utvrđivanja referentne i diskontne kamatne stope.

Uspješnim rezultatom aktivnosti istraživanja i razvoja smatrati će se tržišni uspjeh proizvoda ili usluge koji su razvijeni dodijeljenim sredstvima ili koji na bilo koji način proizlaze iz Projekta. Projekt svojom realizacijom na tržištu omogućava povrat dodijeljenih sredstava.

U slučaju neuspjeha Projekta, korisnik nije u obvezi vratiti dodijeljena sredstva. Neuspješnost projekta će označavati prestanak razvoja ukoliko se utvrdi da je Projekt neuspješan u smislu da ne postoje nikakve mogućnosti njegove realizacije na tržištu ili daljnjeg razvoja.

Državne potpore za istraživanje i razvoj opisane u točki 4.5.a) obrazloženja ovog rješenja dodjeljivat će se osim putem subvencija i putem povratnog predujma.

Državne potpore za studije tehničke izvedivosti opisane u točki 4.5.b), za pokrivanje troškova zaštite prava industrijskog vlasništva za male i srednje poduzetnike opisane u točki 4.5.c), za usluge savjetovanja za inovacije i za usluge podrške inovacijama opisane u točki 4.5.d), te za unajmljivanje visokokvalificiranog osoblja opisane u točki 4.5.e) obrazloženja ovog rješenja dodjeljivat će se putem subvencija.

4.7. Trajanje programa i izvori sredstava:

Program će se primjenjivati od dana donošenja rješenja o odobrenju, do 31. prosinca 2013. Budući da su iznosi sredstava u Prijedlogu Programa za svaku pojedinu mjeru navedeni u eurima, Agencija je primjenom prosječnog srednjeg tečaja Hrvatske narodne banke za euro iz ožujak 2012. (1 euro= 7,54 kn), mjesec u kojem je podnesen zahtjev, u Tablici 1. pod prikazala iznose za pojedinu mjeru državne potpore, u kunama i eurima.

Iznosi državnih potpora za 2012. – 2013.

|  |  |  |
| --- | --- | --- |
| Vrste/kategorije državnih potpora | 2012. g. | 2013. g. |
| istraživanje i razvoj | 3,9 mil. eura = 29.406.000,00 kn | 8,9 mil. eura = 67,106.000 kn |
| studije tehničke izvedivosti | 120.000 eura = 904.800 kn | 160.000 eura = 1.206.400 kn |
| zaštita prava industrijskog vlasništva | 50.000 eura = 377.000 kn | 130.000 eura = 980.200 kn |
| usluge savjetovanja za inovacije i za usluge podrške inovacijama | 100.000 eura = 754.000 kn | 150.000 eura = 1.101.000 kn |
| unajmljivanje visokokvalificiranog osoblja | 100.000 eura = 754.000 kn | 100.000 eura = 754.000 kn |
| TEHCRO | 500.000 eura = 3.770.000 kn | 500.000 eura = 3.770.000 kn |
| Ukupno | 4.770.000 eura = 35.965.800 kn | 9.940.000 eura = 74.957.600 kn |

Sredstva za provedbu podprograma Techro (engl. Technology Infrastructure Development Programme) ne smatraju se državnom potporom.

U članku 6. stavku 1. točki e) Odluke navedena su ograničenja prema kojima pojedinačni iznosi državne potpore ne mogu biti dodijeljeni ukoliko prelaze sljedeće pragove:

– 10 milijuna eura po poduzetniku, po projektu/studiji izvedivosti, ako se projekt pretežno sastoji od primijenjenih istraživanja,

– za sve ostale projekte 7,5 milijuna eura po poduzetniku, po projektu/studiji izvedivosti,

– za troškove prava industrijskog vlasništva za male i srednje poduzetnike 5 milijuna eura po poduzetniku, po projektu.

Usporedbom iznosa državnih potpora za pojedine kategorije po godinama prikazane u Tablici 1. i ograničenja koja se odnose na pojedinačne iznose državnih potpora razvidno je da pojedinačni iznosi državnih potpora ne prelaze gornje pragove određene člankom 6. stavkom 1. točkom e) Odluke. Pojedinačna ograničenja navedena su i u Prijedlogu Programa u dijelu koji se odnosi na državne potpore za studije tehničke izvedivosti i državne potpore za pokrivanje troškova zaštite prava industrijskog vlasništva za male i srednje poduzetnike.

4.8. Pravila o zbrajanju državnih potpora

Iz pravila o zbrajanju državnih potpora navedenih Prijedloga Programa proizlazi da se državne potpore mogu zbrajati sa svim drugim potporama sve dok se te mjere potpora tiču različitih opravdanih troškova koje je moguće utvrditi, ali se ne smiju zbrajati s drugom potporom ili s kakvim drugim oblikom financiranja od strane EU u vezi s istim opravdanim troškovima, uz djelomično ili potpuno preklapanje, ako bi takvo zbrajanje kao rezultat imalo prelaženje najvišeg intenziteta potpore ili iznosa potpore koji se primjenjuje na tu potporu

Pri određivanju poštuju li se pragovi pojedinačne prijave, uzima se u obzir ukupan iznos mjera javne pomoći za potpomognutu djelatnost ili projekt, bez obzira na to financira li se ta pomoć iz lokalnih, regionalnih, nacionalnih izvora.

5. Dodjela financijskih sredstava koja se ne smatraju državnom potporom

5.1. Istraživačke organizacije (javne ustanove)

Osim korisnika državne potpore, malih i srednjih poduzetnika, korisnici sredstava mogu biti i istraživačke organizacije koje se ne smatraju korisnikom državne potpore iz članka 2. stavka 2. ZDP-a jer su ispunjeni uvjeti iz točke 3.2.1. i 3.2.2. Odluke o objavljivanju pravila o potporama za istraživanje i razvoj i inovacije:

– javne ustanove (javni istraživački instituti, sveučilišta, fakulteti i druge visokoškolske organizacije), koje provode primijenjena ili razvojna istraživanja i šire rezultate putem predavanja, objavljivanja ili transfera tehnologije pri čemu se sva dobit ponovno ulaže u te djelatnosti, te u slučaju kada istraživačke organizacije istraživanja obavljaju u korist poduzetnika na način da izvršavaju uslugu za poduzetnika koji je nalogodavatelj uz uvjet da istraživačka organizacija provodi istraživanje po tržišnoj cijeni ili cijeni koja odražava sveukupne troškove usluge uvećane za uobičajenu maržu (točka 3.2.1. Odluke o objavljivanju pravila o potporama za istraživanje i razvoj i inovacije).

– u slučaju suradnje poduzetnika i istraživačkih organizacija

Zajednički projekt podrazumijeva suradnju najmanje dva partnera na osmišljavanju projekta. Oni zajednički pridonose njegovoj provedbi i dijele rizik i rezultate projekta.

U slučaju projekta suradnje koji se provode zajednički od strane poduzetnika i istraživačkih organizacija putem istraživačke organizacije poduzetniku u sektoru industrije ne dodjeljuje se indirektna državna potpora tj. neće se smatrati državnom potporom uz ispunjavanje sljedećih uvjeta:

– poduzetnik koji sudjeluje u zajedničkom projektu snosi sveukupne troškove projekta,

– rezultati koji nisu zaštićeni pravom intelektualnog vlasništva mogu se širiti bez ograničenja, dok se sva prava intelektualnog vlasništva na rezultate istraživanja, razvoja i inovacija koji su nastali kao posljedica aktivnosti koje je provela istraživačka organizacija u potpunosti pripisuju istraživačkoj organizaciji,

– istraživačka organizacija od poduzetnika koji sudjeluju na projektu prima naknadu koja je istovjetna tržišnoj cijeni zaštite prava intelektualnog vlasništva koja nastaju kao posljedica aktivnosti istraživačke organizacije koja je provedena u sklopu projekta i koja se prenose na poduzetnike koji sudjeluju u zajedničkom projektu. Svaki financijski doprinos poduzetnika koji sudjeluje u zajedničkom projektu istraživačke organizacije oduzet će se od navedene naknade,

– u slučaju kada ocjena ugovornog sporazuma zaključenog između partnera nameće zaključak da su sva prava intelektualnog vlasništva koja se odnose na rezultate IRI-a kao i pravo pristupa rezultatima dodijeljena različitim partnerima u zajedničkom projektu na razmjeran način u odnosu na njihove pojedinačne interese, opseg uloženog rada i financijske i druge doprinose projektu (točka 3.2.2. Odluke o objavljivanju pravila o potporama za istraživanje i razvoj i inovacije).

5.2. Potprorgram Techro

Tehnološko inovacijski centri izgrađeni iz sredstava navedenog potprograma pružat će širok spektar usluga poput iznajmljivanja prostora, opreme i laboratorija, te konzultantskih i edukacijskih usluga prema stanarima i ostalim klijentima i to isključivo prema tržišnim cijenama. Opravdani troškovi podijeljeni su u 3 kategorije: priprema projekata za financiranje iz strukturnih fondova EU, osnivanje i razvoj postojeće infrastrukture te izgradnja nove infrastrukture.

Korisnici su javne institucije te postojeći ili novoosnovani Znanstveno-tehnološki parkovi i Inkubatori za nove tehnologije u javnom vlasništvu osnovani bez cilja stvaranja dobiti za vlasnike.

Potprogram Tehcro izrađen je na način da se izbjegne dodjela državne potpore na svim mogućim razinama na način kako je to postignuto u financiranju Projekta Inkubacijski centar za bio-znanosti (Biocentar) za čije financiranje je rješenjem Agencije klasa: UP/I 430-01/2011-05/001, urbroj: 580-09-01/89-2012-013, od 6. veljače 2012. utvrđeno da ne sadrži državnu potporu.

Za sredstva se mogu natjecati pojedinačni natjecatelji ili konzorciji sastavljeni od sljedećih pravnih subjekata: javne istraživačke organizacije i visokoobrazovne institucije u RH prema Zakonu o znanstvenoj djelatnosti i visokom obrazovanju (»Narodne novine«, broj 123/03) upisane u Registar znanstvenih organizacija ili Registar visokoškolskih ustanova, lokalne i regionalne samoupravne institucije u RH osnovane prema Zakonu o lokalnoj i područnoj (regionalnoj) samoupravi (»Narodne novine«, broj 33/01), regionalne razvojne agencije te ostale neprofitne organizacije i institucije koje promoviraju inovacije i tehnološki razvoj u poslovnom sektoru osnovane u skladu sa Zakonom o udrugama (»Narodne novine«, broj 88/2001), Zakonom o ustanovama (»Narodne novine«, broj 76/1993) ili nekim drugim posebnim zakonom.

Budući da su u potprogramu Techro primjenjivani kriteriji iz Projekta Biocentar, potprogram Techro ne sadrži državne potpore. Riječ je o sljedećem:

– izgradnja nove ili rekonstrukcija postojeće zgrade koja će biti u funkciji Znanstveno-tehnološkog parka i/ili inkubatora ostaje u vlasništvu nositelja projekta koji može biti samo javna institucija poput javne istraživačke organizacije i visokoobrazovne institucije ili lokalne i regionalne samouprave. Također, kako bi se dokazalo da se ostvaruje ekonomska prednost na razini vlasnika infrastrukture (zgrade) koji je javna neprofitna organizacija, nositelj projekta će morati provesti natječaje prema pravilima javne nabave za izgradnju centra. Također, infrastruktura će morati biti na raspolaganju za korisnike – stanare u periodu od najmanje 15 godina nakon stavljanja u funkciju te će svaki eventualni prihod od ostatka vrijednosti po isteku tog perioda biti transferiran državi. Na taj način vlasnik zgrade koji obavlja aktivnosti od javnog interesa neće ostvariti korist koja proizlazi iz tog vlasništva, a samim time neće ostvariti niti ekonomsku prednost.

– upravitelj infrastrukturom bit će postojeći ili novoosnovani Znanstveno-tehnološki parkovi i/ili inkubatori osnovani kao društva s ograničenom odgovornošću u javnom vlasništvu bez cilja stvaranja dobiti za vlasnike. Aktivnosti upravitelja isključivo su namijenjene i u funkciji su pružanja usluga krajnjim korisnicima/stanarima parkova i inkubatora. Usluge koje će pružati upravitelji prema korisnicima/stanarima primjerice odnose se na usluge najma uredskog i laboratorijskog prostora te opreme, savjetodavne usluge i sl. Zbog nemogućnosti ostvarenja financijske i ekonomske samoodrživosti, upravitelji će primati naknadu za pokrivanje potrebnih operativnih troškova umanjenih za prihode od najma najduže do 5 godina od početka rada centra.

– krajnji korisnici – stanari centara su mikro, mali i srednji poduzetnici, odnosno »start-up« i »spin-off« tvrtke koje će plaćati korištenje prostora, opreme i ostale usluge po tržišnoj cijeni.

6. Državne potpore za poljoprivredu i ribarstvo

Prijedlog Programa predviđa dodjelu državnih potpora za istraživanje i razvoj sektorima poljoprivrede i ribarstva, međutim poljoprivreda i ribarstvo nisu predmet ZDP-a kako to proizlazi iz članka 1. stavka 2. ZDP-a.

7. Odluka Vijeća za zaštitu tržišnog natjecanja

Vijeće za zaštitu tržišnog natjecanja (dalje: Vijeće) je na svojoj 110. sjednici, održanoj 3. srpnja 2012., odlučivalo Prijedlogu Programa. Pri donošenju odluke, Vijeće je uzelo u obzir cjelokupno utvrđeno činjenično stanje.

Vijeće je u konkretnom slučaju odlučilo da su državne potpore u obliku subvencije i povratnog predujma sadržane u Prijedlogu Programa sukladne sa ZDP-om.

Vijeće svoju odluku obrazlaže kako slijedi.

Povratni predujam i subvencija iz Prijedloga Programa, predstavljaju državnu potporu iz članka 3. stavka 1. ZDP-a, kao što to proizlazi iz točke 3. obrazloženja ovog rješenja.

U članku 4. stavku 1. ZDP-a propisana je opća zabrana dodjele državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, člankom 4. stavkom 2. i 3. ZDP-a predviđena su izuzeća od te opće zabrane. Izuzeća od opće zabrane državne potpore mogu se primijeniti ukoliko su intenziteti i opravdani troškovi za pojedine državne potpore sukladni s pravilima koja određuju pojedinu kategoriju državne potpore.

Stoga je Vijeće trebalo utvrditi može li se na državne potpore opisane u točki 4.5 obrazloženja ovog rješenja primijeniti izuzeće iz članka 4. stavka 2. i 3. ZDP-a.

Budući da je u Prijedlogu Programa predviđena dodjela državnih potpora iz članka 3. stavka 1. ZDP-a, namijenjenih za poticanje istraživanja i razvoja, za studije tehničke izvedivosti, za pokrivanje troškova zaštite prava industrijskog vlasništva za male i srednje poduzetnike, za usluge savjetovanja za inovacije i za usluge podrške inovacijama, te za unajmljivanje visokokvalificiranog osoblja, Vijeće je moralo utvrditi je li na takve potpore moguće primijeniti izuzeće iz članka 4. stavka 3. točke d) ZDP-a, a koje su namijenjene poticanju određenih gospodarskih djelatnosti ili određenih gospodarskih područja.

Primjena izuzeća iz članka 4. stavka 3. točke d) ZDP-a, na državne potpore iz Prijedloga Programa, opisane u točki 4.5. obrazloženja ovog rješenja, mora biti sukladna s pravilima koja određuju navedene kategorije potpore iz članka 31., 32., 33. i 37. Odluke koji se odnose na državne potpore za poticanje istraživanja i razvoja, za studije tehničke izvedivosti, za pokrivanje troškova zaštite prava industrijskog vlasništva za male i srednje poduzetnike, za usluge savjetovanja za inovacije i za usluge podrške inovacijama te za unajmljivanje visokokvalificiranog osoblja.

Analizom opravdanih troškova i intenziteta državnih potpora sadržanih u Prijedlogu Programa i opisanih u točki 4.5. Prijedloga Programa, Vijeće je utvrdilo da su sukladne s pravilima koja određuju navedene vrste državnih potpora, a koja su sadržana u Odluci, stoga je odlučeno kao u točki I. i II. izreke ovog rješenja.

Agencija sukladno članku 13. stavku 3. ZDP-a, može donijeti odobrenje uz navođenje posebnih uvjeta i rokova za provedbu državne potpore, zbog čega je Vijeće odlučilo da budući da se državne potpore za poticanje istraživanja i razvoja, za studije tehničke izvedivosti, za pokrivanje troškova zaštite prava industrijskog vlasništva za male i srednje poduzetnike, za usluge savjetovanja za inovacije i za usluge podrške inovacijama, te za unajmljivanje visokokvalificiranog osoblja predstavljaju horizontalne državne potpore koje nisu namijenjene poduzetnicima u teškoćama, da se one ne mogu dodijeliti poduzetnicima u teškoćama, stoga je temeljem odluke Vijeća odlučeno kao u točki III. izreke ovog rješenja.

Također, Vijeće je donijelo odluku da je Bicro u obvezi Agenciji dostavljati godišnja izvješća o dodijeljenim državnim potporama iz Prijedloga Programa, stoga je odlučeno kao u točki IV. izreke ovog rješenja.

Za dijelove Prijedloga Programa iz točke 5. obrazloženja ovog rješenja, Vijeće je utvrdilo da njihovo financiranje ne sadrži državnu potporu, dok je za državne potpore opisane u točki 6. obrazloženja ovog rješenja utvrdilo da nisu predmet ZDP-a, jer sukladno članku 1. stavku 2. ZDP-a predmet ZDP-a nisu potpore namijenjene poljoprivredi i ribarstvu.

Na temelju članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2., 3., ZDP-a, objavljuju se u »Narodnim novinama«, te je odlučeno kao u točki V. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred nadležnim upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/12-02/002

Urbroj: 580-09-1/17-2012-007

Zagreb, 3. srpnja 2012.

Predsjednica Vijeća za zaštitu tržišnog natjecanja

mr. sc. Olgica Spevec, v. r.

Rješenje, NN 83/2012-1936